b'\n_START_ARTICLE_\nUrban Vovk\n_START_SECTION_\n\xc5\xbdivljenjepis\n_START_PARAGRAPH_\nUrban Vovk se je rodil leta 1971 v Kranju. Kon\xc4\x8dal je \xc5\xa1tudij filozofije na ljubljanski Filozofski fakulteti. Po njem je bil nekaj \xc4\x8dasa zaposlen kot gimnazijski profesor, med letoma 2000 in 2012 je bil svobodnjak, potem je bil dve leti zaposlen v Mestni knji\xc5\xbenici Ljubljana, kjer je opravljal funkcijo programskega vodje Trubarjeve hi\xc5\xa1e literature, od septembra 2014 pa je znova samozaposlen. Pi\xc5\xa1e predvsem literarne kritike, eseje in kratko prozo ter prevaja.\n_START_SECTION_\nLiterarno delo\n_START_PARAGRAPH_\nLeta 2002 je iz\xc5\xa1el njegov kriti\xc5\xa1ko-esejisti\xc4\x8dni knji\xc5\xbeni prvenec V teku \xc4\x8dasa, za katerega je isto leto prejel Stritarjevo nagrado Dru\xc5\xa1tva slovenskih pisateljev za najperspektivnej\xc5\xa1ega kritika. Ob koncu leta 2006 je iz\xc5\xa1la njegova druga knjiga, izbor esejev z naslovom Kruh zgodnjih let, za katero je bil leto kasneje nomiran za Ro\xc5\xbean\xc4\x8devo nagrado za najbolj\xc5\xa1o esejisti\xc4\x8dno zbirko. V za\xc4\x8detku leta 2012 je iz\xc5\xa1la Vovkova tretja knjiga z naslovom Res neznosna resnobnost!?, v kateri se avtor monografsko posve\xc4\x8da svojemu najljub\xc5\xa1em nobelovcu, J. M. Coetzeeju. Novembra 2015 je iz\xc5\xa1el Vovkov prozni prvenec Gara\xc5\xbee._NEWLINE_Njegova besedila so bila doslej prevedena v enajst jezikov._NEWLINE_Med letoma 2001 in 2008 je opravljal funkciji glavnega in/ali odgovornega urednika revije Literatura, katere izdajatelj je Literarno-umetni\xc5\xa1ko dru\xc5\xa1tvo Literatura. Pri istem izdajatelju je med letoma 2002 in 2007 urejal knji\xc5\xbeno zbirko Pri\xc5\xa1leki, namenjeno izvirnemu slovenskemu leposlovju. Od 2011 do 2013 je bil urednik knji\xc5\xbene zbirke Sto slovanskih romanov za Slovenijo, trenutno pa urednikuje pri zalo\xc5\xbebi Beletrina._NEWLINE_Od leta 2001 do 2017 je predsedoval Literarno-umetni\xc5\xa1kemu dru\xc5\xa1tvu (LUD) Literatura. Bil je tudi ustanovni \xc4\x8dlan in prvi predsednik (2008\xe2\x80\x932014) Dru\xc5\xa1tva slovenskih literarnih kritikov (DSLK) ter idejni o\xc4\x8de nagrade kriti\xc5\xa1ko sito, ki jo to dru\xc5\xa1tvo vsako leto podeli najbolj\xc5\xa1i leposlovni knjigi slovenskega avtorja._NEWLINE_Z Uro\xc5\xa1em Zupanom sta sestavila in leta 2013 tudi objavila antologijo sodobne slovenske poezije z naslovom 75 pesmi od Dekleve do Peratove._NEWLINE_Med letoma 2004 in 2017 je redno vodil kriti\xc5\xa1ke delavnice v okviru \xc5\xa0ole kreativnega pisanja LUD Literatura._NEWLINE_Podpisal se je pod petnajst knji\xc5\xbenih in celo vrsto revijalnih prevodov del avtorjev s podro\xc4\x8dja biv\xc5\xa1e SFRJ in Zdru\xc5\xbeenih dr\xc5\xbeav. Je tudi avtor \xc5\xa1tevilnih spremnih besed h knjigam doma\xc4\x8dih in tujih avtorjev._NEWLINE_Sodeloval je v strokovnih komisijah za vse najpomembnej\xc5\xa1e slovenske literarne nagrade in pri Evropski komisiji v Bruslju. Nazadnje je predsedoval strokovni komisiji za knji\xc5\xbeevnost pri Pre\xc5\xa1ernovem skladu.'